**5. oplæg – Jesus i ørkenen, fristelse og forberedelse**

Forslag til indledende bøn på dansk og chin/burmesisk: (I må også meget gerne bede frit)

Almægtige Gud og skaber

Jesus Kristus, vor frelser og forløser

Livgiver Ånd, der er os ganske nær

Treenige Gud

Vi takker dig for dagen i dag og for fællesskabet her

Tak for vores kirke og alle som kommer dér.

Tak for alle dem, der er gået forud for os og alle dem, der kommer efter.

Tak for mangfoldighed, hjælp os til at tage imod den gave, vi er til hinanden.

Amen

Læs teksten højt på både burmesisk/chin og dansk:

**Matthæus evangeliet 4:1-11**

1. **Mosebog 1.26-2.4**

Bed en kort bøn, f.eks.:

Herre Jesus

Tak at du vil åbenbare dig for os igennem din Hellige Ånd.

Undervis os igennem denne tekst og tal til vore hjerter.

Amen

Stilhed i 5-10 minutter, hvor man sidder og mediterer over bibelteksten

Start samtalen med, at én fortæller børnene, hvad historierne handler om, helt kort og enkelt.

To pointer: Jesus starter hele sit offentlige virke i ørkenen, med faste og på en slags retræte. Han modnes og forberedes til sin tjeneste. På samme måde starter mennesket sit liv med en hviledag; søndag er menneskets første dag, for mennesket bliver skabt på 6. dag i skabelsesberetningen.

Jesus bliver fristet af Djævelen, da han er allermest udsat, sulten og sikkert også træt. Men han består prøven, fordi han kender Guds ord og vilje og kan svare igen. Han er stærk i ånden. Måske vi bliver stærke i ånden, når vi holder en hviledag sammen med Gud?

**Spørgsmål:**

Hvad kan det betyde, at Jesus bliver sendt af Helligånden ud i ørkenen lige efter sin dåb? Hvad sker der dér?

Har det en betydning, at menneskets virke udgår fra hviledagen? Vi skal åbenbart ikke arbejde og gøre os fortjent til at hvile!

Hvordan forbereder du dig til en tjeneste i Guds rige?

Hvornår bliver vi mest fristet til at gøre noget, der ikke er Guds vilje (synder og giver efter for fristelser)?

Hvad betyder de tre fristelser, Jesus bliver udsat for, hvis vi skal oversætte det til vores liv?

**Slut med at bede sammen,** inddrag gerne børnene og dét, I har snakket om. I kan også bede Fadervor sammen.